NW-munisipaliteite: Slegs 49% van finansies-personeel het regte kwalifikasieArgieffoto (Foto: stevepb, Pixabay) Die Demokratiese Alliansie (DA) in Noordwes neem kennis van die LUR vir die departement van finansies, Motlalepula Rosho, se verslag oor die kapasiteitsbeoordeling oor munisipaliteite se begroting en tesourie-kantore (BTK), wat daarop dui dat slegs 49% van alle munisipale finansiële personeel in die provinsie oor die relevante kwalifikasie beskik. Die vlak van vaardighede van finansiële personeel, die hoë koste van konsultante en die vakante poste onder sleutel- senior bestuurders soos munisipale bestuurders, finansiële hoofde en finansiële tegniese en korporatiewe diensdirekteure, het deel gevorm van die kriteria van die assessering. Onder die munisipaliteite met die laagste kwalifikasiesyfer van minder as 40% tel Matlosana (Klerksdorp); Lekwa-Teemane (Christiana) en Ditsobotla (Lichtenburg) op 36%; Mamusa (Schweizer-Reneke) en Moses Kotane (Sun City/Mogwase) op 35%; en Tswaing (Delareyville/Sannieshof/Ottosdal) op ‘n laagtepunt van 30%. Die verslag het aangedui dat Madibeng, Ditsobotla, Bojanala, Ratlou, Ramotshere Moiloa en JB Marks sonder enige sleutelbestuurders werk, en dat ŉ totaal van ses munisipale bestuurders tans geskors is. Die verslag het verder aangedui dat die gebruik van konsultante ondoeltreffend blyk te wees op die gebied van rekords en dokumentasie, monitering en projekbestuur. Van die tien munisipaliteite wat R122 miljoen op konsultante spandeer het om finansiële bestuur te bevorder en verslae by die Ouditeur-generaal (OG) in te dien, het niemand in die 2019/20 boekjaar ‘n skoon oudit gekry nie. Die verslag van die OG het aangedui dat Noordwes-munisipaliteite ongeveer R4,7 miljard aan onreëlmatige uitgawes aangegaan het, R2,6 miljard aan ongemagtigde uitgawes en R422 miljoen aan vrugtelose en verkwistende uitgawes. “Dit is nog ‘n bewys van die ANC se onvermoë om openbare befondsing effektief toe te pas op dienslewering en die verbetering van lewens deur gesonde finansiële praktyke,” sê Freddy Sonakile, die DA in Noordwes se woordvoerder oor samewerkende regering. “Munisipaliteite is duidelik nie in staat om die dienste te lewer waartoe hulle grondwetlik verplig is nie, en totdat die worteloorsake van hierdie ineenstorting effektief aangespreek word, sal die LUR vir samewerkende regering, menslike nedersettings en tradisionele sake, Mmoloki Cwaile, se voorneme om sewe munisipaliteite te ontbind, nie volhoubare verandering bring nie. “Die jongste OG-verslag bewys weer dat munisipaliteite wat deur die DA bestuur word, die toppresteerders in die land is,” het Sonakile bygevoeg. “Die komende verkiesing vir plaaslike regering is ‘n geleentheid vir burgers om vir die DA te stem sodat dinge gedoen kan word.”